ฟินิกซ์ประกันฯหาพันธมิตร
เล็งหาผู้ร่วมทุนใหม่เสริมเงินกองทุนฯเตรียมขยายธุรกิจประกันทรัพย์สิน
17 เม.ย. 2556

เล็งหาผู้ร่วมทุนใหม่เสริมเงินกองทุนฯเตรียมขยายธุรกิจประกันทรัพย์สิน
ฟินิกซ์ประกันภัย เล็งหาผู้ร่วมทุนเสริมแกร่ง ขยายธุรกิจประกันภัยทรัพย์สิน 
น.ส.วงมาส นิธิภัทรารัตน์ รองกรรมการผู้อำนวยการใหญ่ บริษัท ฟินิกซ์ประกันภัย (ประเทศไทย) เปิดเผยว่า บริษัทกำลังมองหาผู้ร่วมทุนเพื่อเพิ่มความแข็งแกร่งด้านเงินกองทุน จะได้เพิ่มความสามารถในการรับประกันภัยทรัพย์สิน และประกันภัยประเภทอื่นๆ ที่ไม่ใช่ประกันภัยรถยนต์ หรือนันมอเตอร์ เพราะการที่มีเงินกองทุนต่ำทำให้ไม่สามารถรับประกันภัยทรัพย์สินได้ทำให้เสียโอกาส โดยผู้ร่วมทุนจะต้องมีความเชี่ยวชาญงานด้านนันมอเตอร์
ขณะที่ฐานะการเงินของบริษัทหลังจากที่ถูกสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) สั่งให้หยุดรับประกันภัยชั่วคราว ได้ทำการลดทุนจดทะเบียนจาก 725 ล้านบาท เหลือ 350 ล้านบาท และทำการเพิ่มทุน 2 ครั้ง รวม 130 ล้านบาท เป็น 480 ล้านบาท ซึ่งจะทำการเพิ่มทุนอีกครั้งในปลายปีนี้ แต่จะเป็นเท่าไหร่จะพิจารณาอีกครั้ง
สำหรับแผนการดำเนินงานปีนี้ ตั้งเป้าหมายเบี้ยรับรวมไว้ที่ 300 ล้านบาท โดยไตรมาสแรกทำได้ประมาณ 3040 ล้านบาท เพราะอยู่ในช่วงเรียกความเชื่อมั่นของลูกค้าเก่าให้กลับคืนมาก่อน ควบคู่กับการเพิ่มฐานลูกค้ารายใหม่ไปพร้อมๆ กัน และอยู่ในช่วงที่ตัวแทนและนายหน้าทดลองส่งงานให้กับบริษัท จำนวนนี้เป็นประกันภัยรถยนต์ 80% ที่เหลือเป็นนันมอเตอร์ และอยู่ในช่วงที่บริษัทมีการพัฒนานำเทคโนโลยีเข้ามาทำงาน
“หากเขาพอใจในบริการหลังการขาย เชื่อว่าตัวแทนและนายหน้าจะส่งงานมาให้เราเต็มที่นับตั้งแต่ไตรมาส 2 เป็นต้นไป ทำให้มั่นใจว่าจะทำได้ตามเป้าหมายที่วางไว้ 300 ล้านบาท” น.ส.วงมาส กล่าว
น.ส.วงมาส กล่าวว่า การดำเนินธุรกิจในปีนี้จะเน้นค่อยเป็นค่อยไปมากกว่า เน้นตลาดรถยนต์มือสองมากกว่ารถยนต์มือแรก และบริษัทได้ปรับกลยุทธ์การดำเนินงานใหม่ ด้วยการเพิ่มผู้บริหารที่มีความรู้ความชำนาญเพิ่มเข้ามาช่วยบริหารจัดการ และนำระบบไอทีเข้ามาช่วยในการทำงานเพื่อลดขั้นตอนการทำงาน และเพิ่มความรวดเร็ว ส่วนเรื่องการเคลมสินไหมได้ว่าจ้างบุคคลข้างนอกเข้ามาดำเนินการแทน ในขณะที่ช่องทางการขายก็ให้ตัวแทนคัดกรองลูกค้าให้มากขึ้น เพื่อลดอัตราความเสียหาย
“เราเป็นองค์กรเล็กที่พร้อมปรับตัวรองรับการเปลี่ยนแปลงได้ตลอดเวลา มีพนักงานแค่50 คน ที่คอยให้บริการ และเราก็เตรียมพิจารณาเปิดสาขาด้วย จากปัจจุบันยังไม่มีสาขาเลย”น.ส.วงมาส กล่าว